รัฐบาลไทย-ข่าวทำเนียบรัฐบาล-รพ.ธัญญารักษ์แม่ฮ่องสอนบำบัดรักษาผู้ติดยาเสพติดแบบ New Normal
วันพุธที่ 16 ธันวาคม 2563
รพ.ธัญญารักษ์แม่ฮ่องสอนบําบัดรักษาผู้ติดยาเสพติดแบบ New Normal
โรงพยาบาลธัญญารักษ์แม่ฮ่องสอน ปรับรูปแบบบําบัดรักษาผู้ติดยาเสพติดแบบ New Normal ขยายเครือข่ายบริการคลินิกเมทาโดนไปโรงพยาบาลชุมชน ให้ผู้ป่วยรับบริการใกล้บ้าน ลดแออัดในโรงพยาบาล บริการออนไลน์ ให้คําปรึกษายาเสพติด คลินิกบุหรี่ออนไลน์ ติดตามผู้ป่วยหลังบํา
โรงพยาบาลธัญญารักษ์แม่ฮ่องสอน ปรับรูปแบบบําบัดรักษาผู้ติดยาเสพติดแบบ New Normal ขยายเครือข่ายบริการคลินิกเมทาโดนไปโรงพยาบาลชุมชน ให้ผู้ป่วยรับบริการใกล้บ้าน ลดแออัดในโรงพยาบาล บริการออนไลน์ ให้คําปรึกษายาเสพติด คลินิกบุหรี่ออนไลน์ ติดตามผู้ป่วยหลังบําบัด ญาติเยี่ยมออนไลน์ รับยาทางไปรษณีย์ พร้อมจัดระบบดูแลผู้เสพฝิ่นแบบชุมชนมีส่วนร่วม มีอสม.ร่วมทีมค้นหา/คัดกรอง/ติดตามดูแลต่อเนื่องในชุมชน ป้องกันการติดซ้ํา
วันนี้ (16 ธันวาคม 2563) ที่โรงพยาบาลธัญญารักษ์แม่ฮ่องสอน จ.แม่ฮ่องสอน ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์สมศักดิ์ อรรฆศิลป์ อธิบดีกรมการแพทย์ นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ และนพ.ธงชัย เลิศวิไลรัตนพงศ์ หัวหน้าผู้ตรวจราชการกระทรวงสาธารณสุข และคณะ ตรวจเยี่ยมการดําเนินงานบําบัดรักษายาและสารเสพติด และแนวทางการปฏิบัติงานในสถานการณ์โรคโควิด 19
ดร.สาธิตกล่าวว่า ในวันนี้ ได้มาเยี่ยมให้กําลังใจและติดตามการดําเนินงานตามนโยบายที่สําคัญ รวมทั้งการให้ บริการผู้ป่วย ผู้ติดสารเสพติดต่าง ๆ ในช่วงสถานการณ์โรคโควิด 19 ซึ่งจังหวัดแม่ฮ่องสอน อยู่ติดกับประเทศเพื่อนบ้านที่มีการแพร่ระบาดอยู่ในขณะนี้ และมีการลักลอบนําเข้ายาเสพติดจากนอกประเทศ และเป็นพื้นที่สูง ห่างไกล ประชาชนเข้าถึงบริการค่อนข้างลําบาก กระทรวงสาธารณสุข จึงได้จัดบริการเฉพาะด้านการบําบัดรักษาสารเสพติดที่โรงพยาบาลธัญญารักษ์แม่ฮ่องสอน ให้ประชาชนในพื้นที่ได้รับการรักษาใกล้บ้าน และปรับระบบบริการแบบ New Normal ป้องกันการแพร่กระจายเชื้อ ลดความเสี่ยงของบุคลากรและผู้รับบริการ โดยเพิ่มบริการออนไลน์ อาทิ การให้คําปรึกษายาเสพติดทางเฟสบุ๊คของโรงพยาบาล, ไลน์กลุ่ม คลินิกปอดยิ้ม ให้คําปรึกษาเรื่องบุหรี่, ไลน์กลุ่ม ธัญญารักษ์ COC-MHS ติดตามผู้ป่วยหลังบําบัด, ญาติเยี่ยมออนไลน์และกิจกรรมบําบัดทางโปรแกรม ZOOM บริการรับยาทางไปรษณีย์ให้ผู้ป่วยที่บ้าน และเตรียมหอผู้ป่วยแยกไว้รองรับผู้ป่วยโรคโควิด 19 รวมทั้งขยายการให้บริการคลินิกเมทาโดนไปโรงพยาบาลชุมชน 2 แห่ง ได้แก่ โรงพยาบาลปางมะผ้า โรงพยาบาลแม่ลาน้อย และเพิ่มอีก 2 แห่ง คือ โรงพยาบาลขุนยวม และโรงพยาบาลสบเมย ในปี 2564 เพื่อให้ผู้ป่วยรับบริการใกล้บ้าน ลดรอคอย ลดแออัดในโรงพยาบาล
นอกจากนี้ ได้จัดระบบดูแลผู้เสพฝิ่นแบบชุมชนมีส่วนร่วม ซึ่งในรอบ 3 ปีที่ผ่านมาจํานวนผู้ป่วยนอกที่มารับบริการส่วนใหญ่เป็นผู้ติดฝิ่น โดยมีอาสาสมัครสาธารณสุขร่วมกับชุมชนสํารวจค้นหาผู้ป่วยรายใหม่/ติดซ้ํา ส่งต่อมาคัดกรอง/รับการบําบัดรักษาที่โรงพยาบาล และติดตามดูแลทั้งก่อน ระหว่าง และหลังการบําบัดต่อเนื่องในชุมชนป้องกันกลับไปติดซ้ํา และมีเครือข่ายภาคประชาสังคม อบต. ทหาร ตํารวจ ส่งเสริมคุณภาพชีวิต จิตใจ และสังคม ฟื้นฟูสภาพและทักษะการใช้ชีวิตเมื่อกลับสู่ชุมชน
นายแพทย์สมศักดิ์ อรรฆศิลป์ อธิบดีกรมการแพทย์ กล่าวว่า โรงพยาบาลธัญญารักษ์แม่ฮ่องสอนเป็นโรงพยาบาลขนาด 90 เตียง ในสังกัดกรมการแพทย์ จัดตั้งขึ้นเพื่อพัฒนาและถ่ายทอดความรู้และเทคโนโลยีด้านการบําบัดรักษายาเสพติด ให้บริการบําบัดรักษาและฟื้นฟูสมรรถภาพผู้ติดยาและสารเสพติดให้สามารถกลับไปดําเนินชีวิตในสังคมได้อย่างปกติสุข ไม่พึ่งพายาเสพติด โดยเน้นประชากรกลุ่มเป้าหมายในเขตพื้นที่ รวมทั้งมอบให้เป็นศูนย์กลางโรงพยาบาลของกรมการแพทย์ในการดูแลประชาชนในพื้นที่จังหวัดแม่ฮ่องสอนและแนวชายแดนของจังหวัดข้างเคียง ทั้งนี้ ในปี 2563 ผู้รับบริการ 5 อันดับแรก แผนกผู้ป่วยนอกได้แก่ ฝิ่น 1,784 ราย เฮโรอีน 224 ราย, สุรา 268 ราย บุหรี่ 49 ราย และกัญชา 8 ราย ส่วนผู้ป่วยใน ได้แก่ ยาบ้า 252 ราย ฝิ่น 81 ราย เฮโรอีน 102 ราย สุรา 238 ราย กัญชา 3 ราย
****************************** 16 ธันวาคม 2563